31994L0003
L 032/37
JURNALUL OFÍCIAL AL UNIUNII EUROPENE
DIRECTIVA 94/3/CE A COMISIEI
din 21 ianuarie 1994
de instituire a unei proceduri pentru notificarea interceptării unui transport sau a unui organism dăunător din țările terțe și care prezintă un pericol fitosanitar iminent
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 77/93/CEE a Consiliului din 21 decembrie 1976 privind măsurile de protecție împotriva introducerii în statele membre a organismelor dăunătoare pentru plante sau pentru produsele din plante și împotriva răspândirii acestora în Comunitate (1), astfel cum a fost modificată ultima dată prin Directiva 93/110/CEE a Comisiei (2), în special articolul 15 alineatul (4),
întrucât în cazul transporturilor de plante, produse din plante sau alte obiecte ori de organisme dăunătoare izolate, din țările terțe, enumerate în partea B a anexei V la Directiva 77/93/CEE sau nu, despre care se consideră că implică un pericol iminent de introducere sau răspândire a organismelor dăunătoare, enumerate în anexele I și II sau nu, statul membru în cauză informează Comisia și celelalte state membre asupra măsurilor adoptate pentru protecția teritoriului Comunității împotriva acestui pericol;
întrucât respectiva informație ar trebui, pe de o parte, să asiste Comisia la evaluarea scopului interceptării și a pericolelor rezultante și, acolo unde este oportun, la pregătirea în cel mai scurt timp posibil a măsurilor de protecție sau eradicare în colaborare cu statul membru vizat și, pe de altă parte, să ajute celelalte state membre să înfrunte acest pericol;
întrucât în acest sens Comisia ar trebui să înființeze o rețea pentru notificarea noilor apariții de organisme dăunătoare în conformitate cu prima liniuță a articolului 19a alineatul (6) din directiva menționată;
întrucât este important ca atât toate punctele importante de intrare în Comunitate, cât și Comisia, posibil afectate de o interceptare, să fie imediat informate despre fiecare interceptare la un punct de intrare în Comunitate a unui transport de plante, produse din plante sau alte obiecte ce pot prezenta un pericol iminent de introducere sau răspândire a organismelor dăunătoare;
întrucât rolul autorității centrale unice a fiecărui stat membru este coordonarea aspectelor fitosanitare, în conformitate cu Directiva 77/93/CEE;
întrucât în cadrul unei asemenea coordonări intră și sarcina de a expedia notificările privind interceptarea între statele membre, cât și către toate punctele importante de intrare pe teritoriul statului membru în cauză care poate fi afectat de o interceptare;
întrucât este oportună stabilirea unui formular comunitar standard tipărit pentru notificarea interceptării, pentru a putea fi folosit de departamentele relevante ale statelor membre;
întrucât pentru o funcționare eficientă a sistemului trebuie înființată o rețea informațională pentru utilizarea și prelucrarea informațiilor conținute în acele formulare;
întrucât administrarea sistemului nu împiedică folosirea parțială a informațiilor conținute în formularele de notificare a interceptării, în sensul Convenției pentru înființarea Organizației Europene și Mediteraneene pentru Protecția Plantelor, semnată la Paris la data de 18 aprilie 1951, modificată ultima dată la 21 septembrie 1998;
întrucât măsurile reglementate de prezenta directivă sunt conforme cu avizul Comitetului permanent fitosanitar,
ADOPTĂ PREZENTA DIRECTIVĂ:
Articolul 1
În sensul prezentei directive, „interceptare” înseamnă orice acțiune întreprinsă sau care urmează să fie întreprinsă de un stat membru în temeiul articolului 12 alineatul (8) din Directiva 77/93/CEE cu privire la transportul integral sau parțial dintr-o țară terță de plante, produse vegetale sau alte obiecte ori al unui organism dăunător pentru plante sau produsele vegetale care nu îndeplinesc prevederile directivei menționate.
Articolul 2
(1) Statele membre se asigură că, în cazul unei interceptări, notificarea acesteia se transmite nu mai târziu de două zile lucrătoare de la data interceptării, cu excepția cazurilor de încălcare a articolului 12 alineatul (1) litera (b) din Directiva 77/93/CEE și, preferabil, mai rapid în cazul unei interceptări intervenite în urma unui refuz, cu excepția cazului în care este numai o încălcare a articolului 12 alineatul (1) litera (b) din directiva menționată, către:
-
autoritatea unică centrală responsabilă a acestora;
-
organismele oficiale responsabile semnificative ale acestora;
-
punctele de intrare vizate ale acestora;
-
autoritățile unice centrale ale celorlalte state membre, fără a aduce atingere dispozițiilor specifice ale articolului 4 din prezenta directivă;
-
Comisie.
(2) Autoritatea unică centrală a statului membru care a primit notificarea de interceptare din partea altui stat membru se asigură, imediat după primirea notificării, că informația este transmisă la propriile puncte de intrare în cauză.
Articolul 3
Notificarea de interceptare se face pe un formular care respectă modelul indicat în anexă, completat corespunzător în conformitate cu recomandările conținute în orientările pentru experți și inspectori naționali ce îndeplinesc activitățile prevăzute la a doua liniuță a articolului 19a alineatul (6) din Directiva 77/93/CEE.
Articolul 4
Fără a aduce atingere dispozițiilor de la a patra liniuță a articolului 2 alineatul (1) și la solicitarea statului membru în cauză, Comisia se ocupă de expedierea notificărilor de interceptare odată cu instituirea rețelei definite în conformitate cu prima liniuță a articolului 19a alineatul (6) din Directiva 77/93/CEE, transmițând altor state membre un formular care respectă modelul stabilit în anexa la prezenta directivă, completat în mod corespunzător.
Articolul 5
Pentru a îndeplini obligațiile legate de prezenta directivă, statele membre folosesc de preferință rețeaua înființată de Comisie.
Articolul 6
La solicitarea statului membru vizat și în limitele rețelei înființate de Comisie, aceasta înaintează formularele de notificare a interceptării Organizației pentru Protecția Plantelor Europene și Mediteraneene, căreia statele membre sunt obligate să îi înainteze orice informație privind interceptarea, în temeiul convenției pentru instituirea organizației menționate. În consecință, Comisia transmite organizației menționate un formular care respectă modelul stabilit în anexă, completat în mod corespunzător, dar din care sunt omise punctele 1, 2, 3, 15 literele (c)-(g) și 17.
Articolul 7
(1) Statele membre pun în aplicare actele cu putere de lege și actele administrative necesare pentru a se conforma prezentei directive în trei luni de la data publicării acesteia în Jurnalul Oficial al Comunităților Europene. Ele trebuie să informeze de îndată Comisia cu privire la acestea.
Atunci când statele membre adoptă aceste dispoziții, ele conțin o trimitere la prezenta directivă sau sunt însoțite de asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Statele membre comunică imediat Comisiei textul tuturor dispozițiilor de drept intern pe care le adoptă în domeniul reglementat de prezenta directivă. Comisia informează celelalte state membre cu privire la acestea.
Articolul 8
Prezenta directivă intră în vigoare în a douăzecea zi de la data publicării în Jurnalul Oficial al Comunităților Europene.
Adoptată la Bruxelles, 21 ianuarie 1994.